“Sve činimo da se novi migrantski val ne dogoditi i nadamo se da se neće dogoditi”, rekao je u RTL Direktu potpredsjednik Vlade i ministar unutarnjih poslova Davor Božinović.

“Više je elemenata kada se vodi usporedba s 2015., tada su svi propuštali izbjeglice iz Sirije, već 2016. se struktura počela mijenjati, bili su to sve više ljudi koji nisu izbjeglice, ali su vidjeli da se jednostavno može do Europe i taj val zapravo nikad nije prestao. Mi danas tako na granici imamo uglavnom ljude iz Afganistana, Pakistana, Bangladeša i sjevera Afrike. Slično je i na tursko-grčkoj granici. Ti ljudi nisu Sirijci iz Idliba koji je sad doživio strahotu, ljudi na grčkoj granici su neki drugi, a ne Sirijci”, rekao je Božinović.

Istaknuo je da MUP kontinuirano jača kapacitete hrvatske granične policije te da su uvježbali i druge rodove policije.

> Stručnjak za sigurnost Ogorec za Narod.hr otkriva prijeti li Europi nova migrantska kriza: ‘Praktički nije niti prestala od 2015.’

> Putin i Erdogan dogovorili primirje na sjeveru Sirije

> Grčka tvrdi da Turska dijeli ilegalnim migrantima karte s ‘rutama’ za kretanje: Višegradska skupina odlučna u obrani europskih granica

“Izbjeglica i migrant nije isto”

“Sustav se lako može preusmjeriti na poslove vezana uz granicu. Vodimo jaku diplomatsku kampanju da objasnimo što se događa na hrvatskim granicama i evo, ja sam bio prije par dana u EP-u gdje sam morao objašnjavati da nije isto izbjeglica i migrant. Razumijemo, suosjećamo sa svakim tko dolazi u Europu, ali to ne može tako. Nije lako objasniti, no kad se dogodi ova kriza, svi govore ono što mi govorimo posljednje tri godine”, rekao je Božinović.

Osnovna razlika u odnosu na 2015. je, ističe Božinović, što je Grčka ovaj put odlučila spriječiti ilegalni prelazak na grčki teritorij. “To 2015. nije bio slučaj, tada su ih sve puštali. Ovih danas sam se mogao uvjeriti u odlučnost grčke policije i vojske.”

Je li Europska unija mogla ranije nešto poduzeti?

“EU je 27 država, svaka ima svoju dugu povijesti nije to lako uvijek uskladiti. Prepoznali smo, kao predsjedatelj, da je ovo trenutak kad se moramo rastrčati po Europi, sazvati ministre. Jučer je bio izvanredni sastanak ministara unutarnjih poslova i to je bilo prvi put da su svi došli. Europa je uvijek donosila ključne odluke za budućnost nakon kriznih događaja. Ne možete uvjeriti druge u nešto dok svi to ne shvate. Ove slike proteklih dana su pokazale da se može dogoditi novi migrantski val ako se nešto ne napravi. Mi ćemo i sutra na vijeću za vanjske poslove poslati jače poruke. Ne smije se stati, Europa nakon ove situacije mora donijeti jasna pravila igre. Ne možemo ovisiti o bilo kojem pojedincu izvan Europe, mora se postaviti jasna strategija. Da su ljudima bila jasna pravila igre, ne bi bili ovdje na granici”, odgovorio je Božinović dodavši da su svi pokazali solidarnost Grčkoj te da ona mora potrajati i bit korektna.

“Hrvatska je pokazala jedan model”

U četvrtak je održana prva sjednica Vijeća za nacionalnu sigurnost sa Zoranom Milanovićem kao predsjednikom i Andrejem Plenkovićem kao premijerom.

“To su dva čelnika, obojica su tu zbog Hrvatske i mislim da je to bio jedan sastanak koji je prošao u suradničkom tonu”, komentirao je Božinović.

Posljednjih se tjedana Božinović puno bavi i sprječavanjem širenja koronavirusa.

“Od prvog dana mi smo se organizirali da bi što manje patilo i hrvatsko gospodarstvo i da bismo primjereno pokazali da se u cijeloj Hrvatskoj radi sinkronizirano. I ovo je jedan izazov za Europu. Iskoristit ćemo predsjedanje da potresemo Europu da se i oko koronavirusa donesu konkretne mjere koje će biti dugotrajne. Hrvatska je pokazala jedan model kojeg su preuzele i neke druge zemlje. Njemačka radi isto”, rekao je Božinović.

Podržite nas! Kako bismo Vas mogli nastaviti informirati o najvažnijim događajima i temama koje se ne mogu čitati u drugim medijima, potrebna nam je Vaša pomoć. Molimo Vas podržite Narod.hr s 50, 100, 200 ili više kuna. Svaka Vaša pomoć nam je značajna! Hvala Vam! Upute kako to možete učiniti možete pronaći OVDJE

Izvor: narod.hr/rtl.vijesti.hr